Това е конфликт от съвсем друга епоха. Той се състои след век на англо-холандско сътрудничество, започнало с възцаряването на Вилем Орански в Англия по време на Славната революция (1688). Вече като крал Уилям ІІІ, той осигурява взаимодействие на флотовете на двете страни против засилващата се Франция, което продължава през Деветгодишната война и Войната за испанското наследство. След идването на Хановерската династия в Лондон (1714 г.) съюзът продължава. През това време Великобритания изпреварва Съединените провинции по военна сила и дори доходи на населението. Англичаните постигат големи успехи по време на Седемгодишната война, като отнемат на Франция колонията Канада и поставят основите на бъдещата си колониална империя.